Wes-Kaapse regering verklaar dispuut met CeleBheki Cele, minister van polisie. (Foto: GCIS) Die Wes-Kaapse regering het ’n formele dispuut met Bheki Cele, minister van polisie, verklaar oor die tekort aan polisiehulpbronne wat aan die provinsie toegewys is, het Alan Winde, DA-premierskandidaat vir die Wes-Kaap, Sondag gesê. “In my hoedanigheid as die Wes-Kaapse LUR vir gemeenskapsveiligheid en soos deur die Wes-Kaapse kabinet gemagtig, het ek aan Cele geskryf om hom in kennis te stel dat die Wes-Kaapse regering ’n formele interregeringsdispuut met die minster van polisie verklaar,” het Winde gesê. Dít volg ses maande nadat die Wes-Kaapse regering die eerste keer aan Cele geskryf het met ’n lys van dringende polisiëringsbehoeftes en -prioriteite vir die provinsie, wat Cele bloot geïgnoreer het. Volgens Winde het die minister versuim om op dringende versoeke te reageer, selfs ná ’n opvolgbrief in Desember en ná die brief in Februarie persoonlik aan president Cyril Ramaphosa in die parlement oorhandig is, het hy gesê. Ingevolge die Grondwet moet Cele van die bepaalde behoeftes van die provinsie kennis neem en samesprekings daaroor voer. Deur hierdie behoeftes en prioriteite bloot te ignoreer, het Cele die Grondwet oortree. “Ons provinsie kort dringend meer polisiebeamptes. Die Wes-Kaapse polisie het hopeloos te min hulpbronne in vergelyking met ander provinsies. Hoewel een polisiebeampte gemiddeld 375 mense landwyd moet beskerm, is dié verhouding in die Wes-Kaap een tot 509. Dit maak my kwaad dat die nasionale ANC-regering minder hulpbronne aan ons provinsie toewys om misdaad te beveg as aan ander provinsies,” het Winde gesê. Die premierskandidaat het gesê die Wes-Kaap het dringend meer personeel nodig om die provinsiale polisiekommissaris in staat te stel om die nodige stappe te doen om bendegeweld en die hoë moordsyfer hok te slaan, asook om leerders, skole, openbare vervoer en infrastruktuur soos ambulanse te beskerm. Die Wes-Kaapse provinsiale polisie-ombudsman se ondersoek na die Suid-Afrikaanse Polisiediens se reserviste het tot die gevolgtrekking gekom dat “daar ’n beduidende afname in die aantal aktiewe polisiereserviste tussen 2008 en 2018 was” en dat “die afname in die totale aantal reserviste wat oor naweke beskikbaar is, ’n direkte impak op die doeltreffendheid van die SAPD in die Wes-Kaap het”. Die Wes-Kaap het ook aangebied dat vrywilligers van die provinsiale regering administratiewe pligte by polisiestasies behartig sodat polisiebeamptes eerder kan patrolleer. Volgens Winde het Cele dié aanbod geïgnoreer en nie op die provinsie se dringende polisiëringsbehoeftes en -prioriteite gereageer nie. “Die Wes-Kaapse regering het dus geen ander keuse nie as om formeel te verklaar dat die minister geweier het om op die mededeling van die polisiëringsbehoeftes en -prioriteite van die provinsie te reageer, soos in Oktober 2018 aan hom oorgedra is. “Hy het ook geweier om aandag aan die polisiëringsbehoeftes en -prioriteite van hierdie provinsie te gee ingevolge die bepaling van die nasionale polisiëringsbeleid en het versuim om te reageer op proaktiewe aanbieding van hulp en finansiering wat deur die Wes-Kaapse regering gedoen is,” het Winde gesê. Cele word nou verplig om dringend met die Wes-Kaapse regering te ontmoet en op dié beskuldigings te reageer.